
2014-жылдын 29-майындагы Евразия экономикалык бирлиги жөнүндө Келишимге Евразия экономикалык комиссиясынын кадрдык курамын түзүү механизмин тактоо бөлүгүндө өзгөртүүлөрдү киргизүү тууралуу
 ПРОТОКОЛ 

[bookmark: _GoBack]
Мындан ары мүчө мамлекеттер деп аталуучу Евразия экономикалык бирлигине мүчө мамлекеттер,
2014-жылдын 29-майындагы Евразия экономикалык бирлиги жөнүндө Келишимдин 115-беренесин жетекчиликке алып,
төмөнкүлөр жөнүндө макулдашышты:
1-берене
2014-жылдын 29-майындагы Евразия экономикалык бирлиги жөнүндө Келишимге төмөнкүдөй өзгөртүүлөр киргизилсин:
1) Евразия экономикалык комиссиясы жөнүндө жободо (көрсөтүлгөн Келишимдин № 1 тиркемеси):
54-пунктунда:
төртүнчү абзацындагы  «4 жылдык мөөнөткө» деген сөз алып салынсын; 
төртүнчү абзацтан кийин төмөнкү мазмундагы абзац менен толукталсын:
«Комиссиянын департаменттеринин директорлору жана алардын орун басарлары менен эмгек келишимдери (контракттар) ушул Жобонун 33-пунктуна ылайык түзүлгөн Комиссиянын Коллегиясынын иш мөөнөтүнөн ашпаган мөөнөткө түзүлөт.
Комиссиянын Коллегиясынын Төрагасы Комиссиянын департаменттеринин директорлорунун жана алардын орун басарларынын эмгек келишимдерин (контракттарын) 3 айга чейинки мөөнөткө бир жолу узартууга укуктуу.
Комиссиянын департаментинин директорунун же Комиссиянын департаментинин директорунун орун басарынын эмгек келишими (контракт) мөөнөтүнөн мурда токтотулган (бузулган) учурда Комиссиянын департаментинин директорунун же Комиссиянын департаментинин директорунун орун басарынын бош кызмат ордуна дайындалуучу адам менен эмгек келишими (контракт) ушул Жобонун 33-пунктуна ылайык түзүлгөн Комиссиянын Коллегиясынын иш мөөнөтү аяктаганга чейин калган мөөнөткө түзүлөт.»;
сегизинчи абзац «конкурстук негизде» деген сөздөрдөн кийин «жана эгерде мындай тандоонун зарылдыгы мүчө мамлекеттин мыйзамдарында каралса, мүчө мамлекетте өткөрүлгөн квалификациялык тандоонун жыйынтыгын эске алуу менен,» деген сөздөр менен толукталсын;
Тогузунчу абзац «негизинде» деген сөздөн кийин «5 жылдык мөөнөткө» деген сөздөр менен толукталсын жана «Комиссиянын кызматкери менен эмгек келишими (контракт) Комиссиянын тиешелүү түзүмдүк бөлүгүнүн ишин тейлеген Комиссиянын Коллегиясынын мүчөсүнүн сунушу боюнча, анын ичинде өткөрүлгөн аттестациянын жыйынтыгын эске алуу менен Комиссиянын Коллегиясынын Төрагасы тарабынан ошол эле мөөнөткө узартылышы мүмкүн» деген сүйлөм менен толукталсын; 
2) Евразия экономикалык бирлигиндеги социалдык кепилдиктер, артыкчылыктар жана иммунитеттер жөнүндө протоколдо (көрсөтүлгөн Келишимдин № 32 тиркемеси):
43-пунктунда «ушул Жобонун» деген сөздөр «Келишимдин» деген сөзгө алмаштырылсын;
53-пунктунун биринчи абзацында «иштегенге чейин» деген сөздөрдөн кийин «ар кандай мезгилде» деген сөздөр менен толукталсын.
2-берене
Ушул Протоколго ылайык 2014-жылдын 29-майындагы Евразия экономикасынын бирлиги жөнүндө Келишимге киргизилген өзгөртүүлөргө байланыштуу, төмөнкүлөр белгиленсин:
ушул Протокол күчүнө киргенге чейин түзүлгөн эмгек келишимдери (контракттар) Евразия экономикалык комиссиясынын (мындан ары – Комиссия) департаменттеринин директорлору жана директордун орун басарлары аларга жүктөлгөн милдеттерди алардын эмгек келишимдеринде (контракттарында) каралган мөөнөттөр аяктаганга чейин аткарууну улантышат;
Комиссиянын кызматкерлеринин мөөнөттүү эмгек келишиминин (контракттын) шарттарында ишке өтүүсүнө байланышкан иш-чаралар Комиссиянын Коллегиясынын Төрагасы бекиткен тартипте ушул Протокол күчүнө кирген күндөн тартып 6 айдын ичинде жүзөгө ашырылат. Мында кош бойлуулук жана төрөт боюнча же баланы 3 жашка чыкканга чейин багуу боюнча өргүүдө жүргөн Комиссиянын кызматкерлеринин, ошондой эле Комиссиянын кызматкерлеринин убактылуу эмгекке жарамсыз мезгилинде мөөнөттүү эмгек келишиминин (контракттын) шарттарында иштөөгө өтүүсүнө байланышкан иш-чаралар көрсөтүлгөн өргүүлөр (мезгил) аяктагандан кийин жүзөгө ашырылат;
Комиссиянын кызматкерлеринин эмгек келишимдеринин (контракттарынын) мөөнөтү өзгөргөндүгүнө байланыштуу, ушул Протокол күчүнө кирген күнгө чейин эмгек келишимдерин (контракттарын) түзгөн Комиссиянын кызматкерлеринин мөөнөттүү эмгек келишиминин (контрактынын) шарттарында ишке өтүүсү конкурс өткөрбөстөн жүзөгө ашырылат.

3-берене
Ушул Протокол анын күчүнө кириши үчүн зарыл болгон мамлекеттик ички жол-жоболордун мүчө мамлекеттер тарабынан аткарылгандыгы жөнүндө акыркы жазуу жүзүндөгү кабарламаны дипломатиялык каналдар аркылуу депозитарий алган күндөн тартып күчүнө кирет.
Москва шаарында 2021-жылдын «5» августунда орус тилинде бир түп нускада түзүлдү.
Ушул Протоколдун түп нускасы Евразия экономикалык комиссиясында сакталат, ал ушул Протоколдун депозитарийи болуп, анын күбөлөндүрүлгөн көчүрмөсүн ар бир мүчө мамлекетке жөнөтөт.

